Okresná prokuratúra Piešťany 
Vážska 28, 921 01 Piešťany 	

Sp. zn. : 1 Pv 522/12/2204	Piešťany, 11.12.2012
EEČ : 2-18-102-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Piešťany
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1 Trestného zákona na tom skutkovom základe, že
 	
v období od mesiaca jún  2012 do mesiaca november  2012 v mieste svojho trvalého bydliska v obci XXXXX, ani na inom mieste, si ako otec XXXXX, nar. XXXXX, riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu XXXXX  č. k. XXXXX zo dňa XXXXX, právoplatným dňom XXXXX, v sume 200,- Eur mesačne, ktoré je povinný platiť vždy do 15. dňa v mesiaci vopred k rukám matky XXXXX hoci vedel o existencii svojej vyživovacej povinnosti a túto povinnosť si plnil len sčasti, nakoľko v uvedenom období platil len sumu 50,- Eur mesačne, pričom od mesiaca august 2012 doposiaľ  bol poberateľom výsluhového dôchodku, ktorý  mu umožňoval úhradu výživného, čím za uvedené obdobie dlhoval XXXXX na výživnom sumu vo výške 900,- Eur,
lebo zanikla trestnosť činu
Odôvodnenie:
Poverený príslušník Obvodného oddelenia PZ XXXXX uznesením pod číslom ORP-XXXXX zo dňa 02.11.2012 podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, že v období od mesiaca jún  2012 do mesiaca november  2012 v mieste svojho trvalého bydliska v obci XXXXX, ani na inom mieste, si ako otec XXXXX, nar. XXXXX, riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu XXXXX  č. k. XXXXX zo dňa XXXXX, právoplatným dňom XXXXX v sume 200,- Eur mesačne, ktoré je povinný platiť vždy do 15. dňa v mesiaci vopred k rukám matky XXXXX, hoci vedel o existencii svojej vyživovacej povinnosti a túto povinnosť si plnil len sčasti, nakoľko v uvedenom období platil len sumu 50,- Eur mesačne, pričom od mesiaca august 2012 doposiaľ  bol poberateľom výsluhového dôchodku, ktorý  mu umožňoval úhradu výživného, čím za uvedené obdobie dlhoval XXXXX na výživnom sumu vo výške 900,- Eur.

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Obvinený XXXXX v prípravnom konaní priznal, že svoju  vyživovaciu  povinnosť voči svojej dcére XXXXX si  od mesiaca jún  2012 až do novembra 2012 plnil len sčasti. V uvedenom období platil výživné len vo výške 50,-Eur. Potom čo mu bolo vznesené obvinenie, dlžné výživné v celkovej výške 900, -Eur uhradil a to dňa 13.11.2012 prevodom z  účtu na účet svojej bývalej manželky. 
Záverom svojej výpovedi svoje konanie oľutoval. 

Svedkyňa - poškodená XXXXX vo svojej výpovedi uviedla, že obv. XXXXX  si svoju vyživovaciu povinnosť na XXXXX  prestal riadne  plniť od mesiaca jún  2012 až do novembra 2012. O dcéru sa žiadnym iným spôsobom nezaujímal, nekupoval jej ani žiadne darčeky. Každý mesiac jej na účet posiela 50,-Eur napriek tomu, že rozsudkom Okresného súdu XXXXX  č. k. XXXXX zo dňa XXXXX mu bolo uložené, aby prispieval na výživu dcéry XXXXX sumou 200,-Eur mesačne, ktorú je povinný platiť vždy do 15. dňa v mesiaci vopred k jej rukám matky. 
Pri svojom následnom výsluchu menovaná potvrdila, že obvinený uhradil celé dlžné výživné vo výške 900,- Eur a to tým spôsobom, že dňa 13.11.2012 previedol na jej účet sumu vo výške 900,-Eur. Neplnením vyživovacej povinnosti zo strany obv. XXXXX dcéra XXXXX  nebola vystavený nebezpečenstvu stavu núdze.

Do vyšetrovacieho spisu bol zabezpečený výpis z účtu poškodenej XXXXX  z ktorého vyplýva, že na účet poškodenej bol zrealizovaný vklad vo výške 900,- Eur ako aj ďalšie listinné dôkazy a to hlavne rozsudok Okresného súdu XXXXX  č. k. XXXXX zo dňa XXXXX, právoplatný dňom XXXXX a  rodný list XXXXX.

Podľa § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, ako sa súd odobral na záverečnú poradu. 
                       
Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu s poukazom na ustanovenie § 86 písm. a) Trestného zákona.

Po preskúmaní spisového materiálu, poukazujúc pritom na výpoveď svedkyne - poškodenej XXXXX, ako aj na ďalšie na vec sa vzťahujúce listinné dôkazy (výpisy z bankových účtov) bolo dostatočne preukázané, že obvinený XXXXX si svoju vyživovaciu povinnosť dodatočne splnil v plnom rozsahu, pričom neplnenie vyživovacej povinnosti nemalo na jeho dcéru XXXXX trvalo nepriaznivé následky.
 
Vzhľadom na uvedené skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Jurčová
prokurátorka